Úrad vlády SR						 Na rokovanie vlády SR
Sekcia hospodárskej politiky					 dňa 19.3.2003
									 k číslu: 1052/2003 
									 k bodu: 12

S t a n o v i s k o

k Informácii o plnení Akčného plánu na roky 2000 – 2002 a návrhu Akčného plánu na roky 2003 – 2007 k aktualizovanému Programu starostlivosti o mokrade Slovenska

I.

	Materiál na rokovanie vlády SR predkladá minister životného prostredia na základe úlohy B.2. uznesenia vlády SR č. 399/2000. Obsahuje návrh uznesenia vlády SR, predkladaciu správu, informáciu, doložku finančných, ekonomických, environmentálnych vplyvov a vplyvov na zamestnanosť, prílohy, vyhodnotenie pripomienkového konania a návrh komuniké. 

	Predložením informácie a návrhu akčného plánu na rokovanie vlády SR sa plní stanovená úloha. 

	Materiál obsahuje doložku finančných, ekonomických, environmentálnych vplyvov a vplyvov na zamestnanosť. 

II.

	V rámci medzirezortného pripomienkového konania bolo oslovených 21 subjektov, z ktorých iba MDPT SR, MP SR a MH SR uplatnili k materiálu svoje pripomienky. Všetky pripomienky rezortov (4) boli označené ako obyčajné a predkladatelia ich akceptovali. 

III.

	Cieľom predloženého materiálu je informovať vládu SR o stave plnenia úloh akčného plánu na roky 2000 – 2002 k aktualizovanému Programu starostlivosti o mokrade Slovenska a o ďalších úlohách stanovených v návrhu akčného plánu na roky 2003 - 2007. 

	Z celkového počtu 14 úloh akčného plánu bolo 6 úloh vyhodnotených ako splnené a 8 úloh ako čiastočne splnené. Na realizáciu úloh sa vynaložilo 123 037 tis. Sk (tabuľka na str. 2). V tejto súvislosti je potrebné upozorniť, že podľa údajov z tabuľkovej prílohy č. 1 sa na úlohy strategického cieľa č. 7 vynaložilo iba 410 tis. Sk a nie 430 tis. ako udáva tabuľka na str. 2.  

Vynaložené finančné prostriedky boli čerpané najmä zo štátneho rozpočtu (z rozpočtových kapitol MŽP SR a MP SR), na plnenie niektorých úloh sa však použili finančné prostriedky aj „z iných zdrojov“. Tieto mimorozpočtové zdroje sú verbálne špecifikované  na strane 2 a kvantifikované v tabuľkovej prílohe č. 1 v celkovej  výške  9957 tis. Sk, čo je cca  8 %  z  celkovo vynaložených  prostriedkov. Podľa  nášho názoru by vypovedaciu schopnosť informácie pozitívne ovplyvnilo, keby boli prostriedky získané z mimorozpočtových zdrojov prehľadne uvedené napríklad v tabuľke na str. 2. 

Na plnenie úloh akčného plánu (v rokoch 2003 – 2007) bude potrebné vynaložiť zo štátneho rozpočtu cca 245 637 tis. Sk. Na rok 2003  sú v štátnom rozpočte vyčlenené prostriedky vo výške 920 tis. Sk a pre rok 2004 sa uvažuje s prostriedkami vo výške 62 mil. Sk. Sumár plánovaných nákladov v jednotlivých rokoch je uvedený v tabuľke na str. 3. Plnenie úloh akčného plánu bude mať pozitívny dopad na životné prostredie a vytvorí sa tiež priestor pre zvýšenie zamestnanosti. 

K predloženému materiálu nemáme ďalšie pripomienky. 

V návrhu uznesenia vlády odporúčame v bode A uviesť „berie na vedomie“.

Bratislava 17. 3. 2003